2. DIODA


În acest capitol va fi prezentată, pe scurt, componenta activă numită dioda. Se începe cu prezentarea materialele semiconductoare folosite şi cu structura fundamentală care este joncţiunea p-n.

2.1. Materialele semiconductoare şi joncţiunea p-n

2.1.1 Structura materialelor semiconductoare


Materialele semiconductoare au conductivitatea electrică intermediară între materialele izolante si materialele bune conductoare. Sunt utilizate pentru construcţia dispozitivelor semiconductoare, iar cel mai folosit este siliciul. Un atom de siliciu are 4 electroni pe ultimul

înveliş şi siliciul în stare pură (numit şi material intrinsec), din motive de stabilitate, este structurat în aşa fel încât un atom este legat de încă 4 atomi vecini cu fiecare cumulând câte doi electroni, unul propriu, altul vecin, ajungând la un total de 8 (figura 2.1., reprezentând doar nucleul şi ultimul înveliş). Întreaga structură este neutră electric, motiv pentru care s-a figurat şi sarcina pozitiva corespondentă din nucleu.

Fig.2.1 Structura siliciului pur.
 Fig. 2.2. Generarea perechilor electron liber-gol

Siliciul este stabil şi între particule sunt legături puternice. Cu toate acestea, o dată cu creşterea temperaturii sau în urma iradierii, unii electroni se desprind din legături, devenind electroni liberi.


Concomitent (figura 2.2.) zona părăsită rămâne încărcată pozitiv, se poate deplasa (din aproape în aproape) şi se numeşte gol. Electronii liberi şi golurile (generate în perechi) pot da naştere curenţilor electrici. Similar cu procesul de generare, există şi un proces invers, numit recombinare. Numărul purtătorilor rămâne însă mic, materialul intrinsec fiind mai apropiat de materialele izolante.
2.1.2 Materiale semiconductoare p şi n


Numărul purtătorilor liberi poate fi mărit în mod artificial printr-un proces de impurificare realizat în două variante. În prima variantă se introduc în structura siliciului un număr de atomi ai unui element din grupa a 5-a (arsen, stibiu), cu 5 electroni pe ultimul înveliş. Acest atom se fixează în structura siliciului, la fel ca atomul de siliciu, cu 4 dintre electronii de pe ultimul înveliş, cel de-al 5-lea devenind electron liber (fig. 2.3.). Zona părăsită de acesta rămâne încărcată pozitiv dar nu mai este mobilă. Prin impurificarea de acest tip se obţine materialul semiconductor tip n, care se poate reprezenta electric (fig. 2.4.a) printr-o structura de sarcini pozitive fixe, dublată de un număr egal de electroni liberi. Aceştia sunt numiţi şi purtători majoritari deoarece concomitent există şi un număr, mult mai mic, de goluri rezultate din procesul de generare termică, numiţi purtători minoritari.

[image: image3.emf]
Fig. 2.3. Material semiconductor n.

Analog, prin impurificare cu atomi ai unui element din grupa a 3-a (aluminiu, indiu), se obţine materialul semiconductor tip p, care se poate reprezenta electric (fig. 2.4.b) printr-o structura de sarcini negative fixe, dublată de un număr egal de goluri. Materialele semiconductoare tip n şi p se numesc şi materiale extrinseci.

a) Material tip n.



b) Material tip p.
Fig. 2.4. Reprezentarea simplificată a materialelor semiconductoare.
2.1.3 Curenţi în materiale semiconductoare


Existenţa purtătorilor liberi, majoritari şi minoritari, permite, în anumite condiţii, deplasarea acestora, adică apariţia curenţilor electrici. După mecanismul generator există curenţi de câmp şi curenţi de difuzie.


Curentul de câmp apare când materialul este supus unui câmp electric Ē şi are densitatea σĒ. Curentul de difuzie apare atunci când densitatea purtătorilor este neomogenă şi are loc fenomenul de difuzie, adică deplasarea purtătorilor din zonele cu densitate mai mare spre zonele cu densitate mai mică până când distribuţia purtătorilor devine omogenă. În figura 2.5. este ilustrat fenomenul de difuzie prezentând o secţiune a unui material semiconductor în două momente de timp. Iniţial există o distribuţie neomogenă a purtătorilor, apare un curent de difuzie iar în final distribuţia este omogenă şi curentul se anulează. Dacă există un mecanism de generare continuă a purtătorilor într-o zonă anumită, cum e de exemplu generarea prin iluminare, se poate asigura un curent permanent aşa cum este cazul fotocelulelor.

[image: image6.emf]
Fig.2.5. Fenomenul de difuzie.

2.1.4 Joncţiunea p-n


Tehnologii speciale permit alăturarea intimă a celor două tipuri de materiale semiconductoare p şi n, despărţite de o zonă îngustă de trecere şi formând o structură denumită joncţiunea p-n (fig. 2.6.). Joncţiunea p-n are proprietăţi speciale şi stă la baza majorităţii dispozitivelor semiconductoare şi implicit a electronicii moderne.

Fig.2.6. Joncţiunea p-n.

În momentul iniţial distribuţia de purtători liberi este accentuat neuniformă, cu multe goluri în zona p şi mulţi electroni liberi în zona n. Tendinţa naturală a purtătorilor liberi, fie ei electroni liberi sau goluri, corespunzătoare fenomenului de difuzie, este să se deplaseze din zonele unde sunt în exces spre zonele sărace. Golurile se vor deplasa din zona p spre zona n iar electronii liberi în sens contrar. De fapt începe un proces de recombinare şi perechi de purtători dispar începând de la suprafaţa de separaţie. Se creează o zonă fără purtători liberi, marcată pe figură şi denumită zonă de sarcină spaţială, fiind formată din două straturi încărcate cu sarcină de semn contrar. Se creează concomitent un câmp electric intern cu sensul din figură, câmp ce se opune difuziei şi recombinării în continuare şi se atinge o stare de echilibru.

2.1.5 Joncţiunea p-n cu tensiune exterioară (polarizată)


O tensiune continuă pate fi aplicată joncţiunii p-n prin intermediul a doi electrozi conectaţi la capete. Acţiunea este denumită curent polarizare şi există două situaţii distincte, polarizare inversă (fig. 2.7.) când plusul este la zona p şi polarizare directă, cu plusul la zona n.

[image: image8.emf]
Fig. 2.7. Joncţiunea p-n.

Când joncţiunea este polarizată invers, sursa de tensiune creează în joncţiune un câmp electric extern care are acelaşi sens cu cel intern. Câmpul total este suma lor şi duce la lărgirea zonei de sarcină spaţială, zonă fără purtători liberi, cu rezistivitate mare. Nu există circulaţie de purtători majoritari şi curentul este practic zero. În realitate există o circulaţie de purtători minoritari şi în consecinţă un curent, foarte mic, denumit şi curent invers. Atunci când este polarizată direct, sursa de tensiune creează în joncţiune un câmp electric extern care are sens contrar celui intern, favorizează deplasarea purtătorilor majoritari şi conduce la apariţia unui curent direct important.

2.2. Dioda semiconductoare
2.2.1. Prezentare generală.


Dioda semiconductoare este cel mai simplu dispozitiv semiconductor. Dioda semiconductoare este un dispozitiv cu două terminale, furnizată de către producători sub diverse forme, una din cele mai uzuale fiind prezentată în Figura 1. 


Cele două terminale ale diodei au denumiri diferite şi anume anod, respectiv catod. Pentru a utiliza corect dioda în circuit, catodul este indicat pe capsula diodei prin intermediul unui inel desenat, ca în Fig.2.8.


Proprietatea principala a unei diode este aceea ca permite circulaţia curentului intr-un singur sens, fiind un dispozitiv unidirectional

Fig.2.8. Dioda semiconductoare.

În circuitele electronice, dioda semiconductoare este simbolizată ca în Fig.2.9. 

Fig.2.9. Simbolul electronic al diodei semiconductoare.

La nivelul diodei apar 2 mărimi electrice: curentul prin diodă, notat iA, care prin convenţie are sensul de la anod spre catod, respectiv tensiunea pe diodă, notată vA, care prin convenţie are referinţa de la anod spre catod (Fig.2.10).

Fig.2.10. Mărimile electrice ale diodei semiconductoare.
2.2.2. Funcţionarea diodei


Funcţionarea diodei este descrisă prin intermediul unui grafic denumit caracteristică de funcţionare (Fig.2.11). Aceasta furnizează informaţii despre modul în care curentul prin diodă variază în funcţie de tensiunea care apare între terminalele acesteia. 

Fig.2.11. Caracteristica de funcţionare a diodei semiconductoare.


În cazul în care tensiunea pe diodă este pozitivă, se spune că aceasta funcţionează în conducţie directă, iar în cazul în care tensiunea pe diodă este negativă, se spune că aceasta funcţionează în conducţie inversă.


În conducţie directă: se observă o tensiune de prag (notată VD); dacă valoarea tensiunii pe diodă este sub prag, prin diodă nu trece curent electric; dacă valoarea tensiunii pe diodă atinge pragul, atunci prin diodă trece curent electric – acesta creşte exponenţial în funcţie de tensiunea pe diodă – se remarcă faptul că tensiunea rămâne la o valoare apropiată de valoarea VD. Valoarea tensiunii de prag este cuprinsă între 0,5V(0,7V. Curentul prin diodă nu trebuie să depăşească o anumită valoare maximă, notată în cataloagele de diode IF, impusă de puterea maximă pe care o poate disipa dioda fără a se distruge termic. Limitarea curentului prin diodă la o valoare mai mică decât valoarea IF se realizează în circuitul în care este utilizată dioda, de obicei, prin intermediul unui rezistor. 


În conducţie inversă: se observă o tensiune specifică denumită tensiune de străpungere, (notată VBR) a cărui valoare este de ordinul zecilor-sutelor de volţi; dacă valoarea în modul a tensiunii pe diodă este mai mică decât valoarea VBR, curentul electric nu trece prin diodă; dacă valoarea tensiunii pe diodă atinge valoarea VBR, atunci prin diodă curentul electric creşte necontrolat – acest fenomen se numeşte străpungerea diodei; în acest caz, se spune că dioda funcţionează în regiunea de străpungere. Din acest motiv, în circuitul în care este montată, este necesar să se limiteze tensiunea negativă pe diodă la valoare mai mică în modul decât valoare VBR.


Din punct de vedere analitic, funcţionarea diodei semiconductoare este descrisă de ecuaţia de funcţionare a diodei semiconductoare. Aceasta furnizează relaţia matematică dintre curentul prin diodă şi tensiunea de la terminalele sale şi este reprezentată de relaţia: 

unde:
IS reprezintă curentul de saturaţie al diodei, care este aproximativ egal cu curentul ce trece prin diodă în conducţie inversă (10-16(10-14A);


VT reprezintă tensiunea termică, care este direct proporţională cu temperatura de lucru;


vA şi iA sunt tensiunea, respectiv curentul total.


Din expresia de mai sus se poate observa că funcţionarea diodei depinde de temperatura la care lucrează. La creşterea temperaturii de lucru, curentul prin diodă creşte (în special curentul invers prin diodă).


Tot din relaţia de mai sus se observă că dioda este un element de circuit neliniar şi prin urmare circuitul care o conţine devine un circuit neliniar.

2.2.3 Influenţa temperaturii


Temperatura influenţează mult funcţionarea diodelor, ca de altfel a tuturor dispozitivelor semiconductoare. Temperatura de 200°C este o valoare limită maximă pentru dispozitivele semiconductoare pe Si.


Temperatura diodelor se modifică atât ca urmare a variaţiei temperaturii mediului cât şi ca urmare a pierderilor prin efect Joule. Acestea din urmă cresc odată cu creşterea valorii curentului sau a frecvenţei de funcţionare.


Când puterile de pierderi sunt mari diodele sunt menţinute sub limita temperaturii maxim admisibile prin montarea lor pe radiatoare cu suprafaţă radiantă mare care permite disiparea în mediul exterior a căldurii rezultate prin efect Joule. În numeroase situaţii se utilizează suplimentar răcirea forţată a radiatoarelor, fie cu ventilatoare, fie cu circuit de răcire cu lichid.


Creşterea temperaturii are un dublu efect asupra diodelor, care este prezentat în figura 2.12. În primul rând se măreşte curentul invers. Acesta se dublează la fiecare creştere de aproximativ 10 grade a temperaturii. Al doilea efect este micşorarea tensiunii pe dioda în conducţie. Micşorarea este de aproximativ 0,002 V/°C şi este uneori utilizată pentru măsurarea temperaturii, dioda fiind folosită drept senzor de temperatură.

[image: image14.emf]
Fig.2.12. Influenţa temperaturii asupra diodelor.

2.2.4 Modelarea diodei.


Pentru calculul circuitelor cu diode se poate utiliza relaţia analitică de mai sus sau se poate utiliza metoda grafică, folosind caracteristica grafică curent-tensiune a diodei. Metodele de mai sus sunt rar utilizate, fiind complicate sau chiar inoperante în cazul circuitelor cu mai multe elemente. Din acest motiv cea mai utilizată metodă este liniarizarea diodei, adică înlocuirea acesteia cu o schemă echivalentă formată cu elemente liniare. În funcţie de precizia dorită a calculelor, dioda poate fi echivalată cu o schemă mai simplă sau mai complicată.


După înlocuirea diodei cu schema echivalentă, calculul urmează cursul obişnuit pentru circuitele liniare.


Sunt utilizate trei nivele de aproximare liniară a diodelor. În fig.2.13 sunt prezentate atât modelele cât şi caracteristica grafică a acestora.


Cel mai simplu şi mai folosit model este un comutator, K (2.13.a). Acesta este deschis, când se aplică o tensiune inversă şi este închis, când se aplică o tensiune directă mai mare decât zero. Un al doilea model ţine cont de tensiunea de deschidere a diodei, UD≈0,7V (2.13.b). Modelul cel mai precis (2.13.c) ţine cont şi de rezistenţa diodei în zona de conducţie, Rd, iar panta caracteristicii grafice este mai mică de 90 grade.

Fig.2.13. Modele liniare pentru diode.

Modelele prezentate până acum sunt utilizate atunci când diodele sunt în regim de curent continuu sau în regim de curent alternativ de frecvenţă mică, de exemplu la 50 Hz, frecvenţa reţelei. Când diodele sunt utilizate în regim de curent alternativ cu amplitudine mică şi frecvenţă mai mare, se foloseşte un model al diodei, denumit model dinamic de semnal mic, care ţine cont de capacitatea electrică a joncţiunii p-n, dioda fiind echivalată cu rezistenţa dinamică (diferită pentru zona de conducţie sau de blocare) în paralel cu capacitatea totală a joncţiunii (Fig.2.14).

[image: image16.emf]
Fig. 2.14. Model de semnal mic.
2.2.5 Dioda în regim de comutaţie


Un dispozitiv electronic este în regim de comutaţie atunci când tensiunile la borne şi implicit curenţii se modifică cu viteză foarte mare. Într-un astfel de regim au importanţă timpii de tranziţie sau de comutaţie şi nu pot fi utilizate schemele echivalente simplificate prezentate anterior.

Comutaţia directă este atunci când dispozitivul trece din starea de blocare în starea de conducţie.


Comutaţia inversă este atunci când dispozitivul trece din starea de conducţie în starea deblocare.


La comutaţia directă curentul prin diodă nu creste instantaneu (tensiunea U de comandă fiind presupusă ideală, cu timp de comutaţie zero), ci într-un timp numit timp de comutaţie directă, td sau ton. Similar evoluează tensiunea la bornele diodei.


La comutaţia inversă curentul prin diodă ajunge aproape de valoarea zero după un interval de timp numit timp de comutaţie inversă, ti sau toff. Fenomenul de comutaţie inversă cuprinde şi un interval de timp, numit timp de revenire, în care există un curent invers prin diodă. Simultan tensiunea inversă la bornele diodei are o supracreştere accentuată, uiM, care depinde de panta iniţială di/dt cu care revine curentul invers la zero. Dacă panta de revenire a curentului este mare atunci avem comutaţie hard, cu supratensiuni foarte mari, dacă panta de revenire a curentului este mică atunci avem comutaţie soft, cu supratensiuni mai mici. Aceste supratensiuni pot distruge dioda. Pentru limitarea acestora sunt utilizate elemente de protecţie, cel mai des un grup rezistentă-condensator (grup RC) conectat la bornele diodei (Fig.2.15).

[image: image17.emf]
Fig. 2.15 Protecţia diodei la supratensiuni.


Diodele sunt diode lente dacă timpii de comutaţie sunt de ordinul microsecunde şi sunt diode rapide dacă aceşti timpi sunt de ordinul nanosecunde.
2.2.6. Polarizarea diodelor.


Aşa cum s-a prezentat anterior, o diodă poate funcţiona în 2 regimuri diferite şi anume în conducţie directă, respectiv inversă. Prin noţiunea de polarizare a unei diode se înţelege stabilirea tipului de conducţie în curent continuu. Astfel, dacă dioda funcţionează în curent continuu în conducţie directă, se spune că aceasta este polarizată direct. Analog, dacă dioda funcţionează în curent continuu în conducţie inversă, se spune că aceasta este polarizată invers.


Funcţionarea în curent continuu a unei diode este complet caracterizată de către valoarea curentului continuu care trece prin acesta şi de tensiunea continuă între terminalele diodei. Perechea de mărimi electrice compusă din curentul continuu prin diodă şi de tensiunea continuă pe diodă se numeşte Punct Static de Funcţionare, prescurtat PSF.


Punctul Static de Funcţionare furnizează întotdeauna informaţii despre regimul în care funcţionează dioda. Această observaţie este valabilă şi pentru celelalte tipuri de dispozitive semiconductoare.


Polarizarea diodei este realizată prin intermediul unui circuit special, numit circuit de polarizare. Circuitul de polarizare conţine întotdeauna o sursă de alimentare  (o sursă de tensiune continuă sau o sursă de curent continuu), care se mai numeşte şi sursă de polarizare şi o rezistenţă de polarizare care are rolul de a limita curentul prin diodă astfel încât aceasta să nu se distrugă.
2.2.7. Tipuri de diode.


Există variante diverse de diode care se deosebesc prin particularităţi funcţionale şi destinaţie. Principalele categorii sunt prezentate în continuare.

Diode redresoare


Sunt diode destinate utilizării în circuite redresoare pentru reţeaua de c.a. Parametrii principali sunt curentul maxim, IM şi tensiunea inversă maximă, UM. Plaja de valori ale acestor parametrii este:

- amperi-zeci de mii de amperi, pentru IM;

- zeci volţi - zeci de mii de volţi pentru UM.


Diodele de curenţi mari sunt construite în aşa mod încât să le poată fi ataşate radiatoare de răcire. Diodele de curenţi mici sunt închise în capsule de plastic sau ceramică şi au catodul marcat cu o bandă albă sau neagră.

Diode de comutaţie


Sunt diode destinate utilizării în circuite funcţionând în comutaţie sau la frecvenţe ridicate. Parametrii principali sunt timpii de comutaţie.

Diode Schottky


Sunt diode realizate într-o tehnologie specială, de tip metal-semiconductor şi au simbolul prezentat în Fig.2.16.a. Avantajele acestor diode sunt:

- tensiune mică în conducţie, aproximativ 0,3 V;

- timpi de comutaţie foarte mici.


Dezavantajul principal: - tensiune inversă maximă mică (zeci de volţi).

Dioda varicap


Denumirea diodei vine de la expresia capacitate variabilă. Simbolul este prezentat în Fig.2.16.b. Dioda este utilizată în polarizare inversă şi proprietatea principală este că se comportă în această situaţie ca un condensator cu capacitate variabilă, dependentă de tensiunea la borne. Toate diodele au această proprietate dar diodele varicap sunt construite astfel încât dependenţa capacitate-tensiune să aibă un profil optim. Zona de variaţie este în intervalul 1...100 picofarazi. Domeniul principal de utilizare sunt radiocomunicaţiile, mai precis acordul circuitelor oscilante din emiţătoare şi receptoare.

Fig.2.16. a) Dioda Schottky. b) Dioda varicap.
Dioda Zener


Este o diodă construită pentru a fi utilizată în zona de străpungere inversă. Simbolurile utilizate pentru dioda Zener şi caracteristica grafică sunt prezentate în Fig.2.18. În polarizare directă este similară diodelor redresoare. În polarizare inversă dioda se străpunge la o tensiune numită tensiune Zener, UZ, constantă pentru o anumită diodă. În zona de străpungere curentul creşte până la o valoare maxim admisibilă, iM dar tensiunea rămâne aproape constantă. Rezistenţa dinamică rZ în zona de străpungere este foarte mică.. Proprietatea de a menţine contantă tensiunea pe o plajă mare de curenţi face ca dioda să fie utilizată îndeosebi în circuitele stabilizatoare de tensiune.

Fig.2.17. Dioda Zener

LED – Diodă electroluminiscentă


La fel ca şi dioda, LED-ul permite trecerea curentului doar în conducţie directă, iar trecerea curentului electric prin LED este semnalizată prin aprinderea acestuia. 

Fig.2.18. a) LED-ul – sau dioda electroluminiscentă; b) Simbolul electronic al LED-ului

LED-ul este furnizat de către producători sub diverse forme, prezentate în Fig.2.18. În circuitele electronice, simbolul LED-ului este simbolizată ca în Fig.2.18.b. Spre deosebire de dioda semiconductoare, LED-ul are o tensiune de prag VLED de aproximativ 1,6V.

